**Projektbeskrivelse: Højrepopulisme i Europa**

*Højrepopulisme er en politisk strømning, der i de seneste år har haft markant fremgang i mange europæiske lande. I dette projekt skal I undersøge højrepopulismens udvikling i et specifikt europæisk land og forklare, hvorfor den enten har haft fremgang eller tilbagegang. I skal anvende samfundsvidenskabelige teorier og begreber til at analysere jeres valgte land.*

**Formål**  
Formålet med projektet er at få en dybere forståelse af, hvorfor højrepopulisme vinder tilslutning i visse lande, og hvordan både økonomiske og kulturelle faktorer spiller ind. I skal anvende to centrale teorier: *tesen om det kulturelle tilbageslag* og *den økonomiske globaliseringstese*. Derudover skal I inddrage jeres viden om partiadfærd og vælgeradfærd i jeres analyse.I skal vælge ét af følgende fem lande at arbejde med:

* Frankrig
* Italien
* Tyskland
* Ungarn
* Polen

**Opgave**:  
I skal i grupper analysere, hvorfor højrepopulismen har haft fremgang eller tilbagegang i jeres valgte land. Jeres analyse skal være baseret på:

* Tesen om det kulturelle tilbageslag: Forklar hvordan kulturelle faktorer og værdiskift i samfundet har påvirket højrepopulismens udvikling i landet.
* Den økonomiske globaliseringstese: Undersøg hvordan økonomiske faktorer som globalisering, arbejdspladsnedlæggelser og økonomisk ulighed har påvirket vælgerne og partierne i jeres valgte land.
* Partiadfærd og vælgeradfærd: Analyser, hvordan højrepopulistiske partier har positioneret sig og mobiliseret vælgere, samt hvordan vælgerne har reageret på disse partier.

**Produkt**:  
Projektarbejdet skal afsluttes med, at I laver et kreativt produkt, der præsenterer jeres analyse og konklusioner. I skal præsentere jeres produkt for klassen og være klar til at besvare spørgsmål om jeres valg af teorier og jeres analyser. Præsentationen skal vare mellem 5 og 10 minutter, og alle gruppemedlemmer skal deltage. Jeres produkt kan være en:

* Plakat, der visuelt præsenterer jeres resultater.
* Kort video (2-4 minutter), der sammenfatter jeres fund og perspektiverer dem.
* Podcast-episode, hvor I diskuterer jeres analyser og konklusioner.
* Avisartikel eller blogindlæg, der forklarer jeres fund i et formidlingsvenligt format.
* Interaktiv præsentation (fx PowerPoint eller Prezi) med videoer, grafer og analyse.

Ud over de tre lektioner, har I 3 timer hjemme til at færdiggøre produktet og forberede præsentationen.

**Vurderingskriterier**:

* Anvendelse af de to teorier (det kulturelle tilbageslag og økonomisk globaliseringstese) i analysen.
* Anvendelse af viden om partiadfærd og vælgeradfærd.
* Kvaliteten af jeres kreative produkt og præsentation.
* Samarbejde og arbejdsfordeling i gruppen.